钦定古今图书集成/明伦汇编/官常典/第098卷 > 辽简王植
## 钦定古今图书集成/明伦汇编/官常典/第098卷 > 辽简王植

按《明外史》本传：“辽简王植，太祖第十五子。母韩妃，洪
武十一年封卫王，二十五年，改封辽。明年，就藩广宁。
时军府草创，树栅为营，帝命武定侯郭英为筑宫室
城郭。英，王妃父也，督工峻急。帝闻，令辍役。三十年，命
都督杨文督辽东诸卫士缮治之，增其雉堞，以严边
卫。复图西北沿边要害，示植与宁王权，谕之曰：‘自东
胜以西至宁夏河西察罕脑儿；东胜以东至大同、宣
府、开平，又东至大宁，又东至辽东抵鸭绿江，北至大漠；又自雁门关外西抵黄河，渡河至察罕脑儿，又东
至紫荆关，又东至居庸关及古北口，又东至山海卫。
凡军民屯种地，毋纵畜牧。其荒旷地及山场，听诸王、
驸马牧放樵采，东西往来营驻，因以’”时练兵防寇，违
者论之。植在边习军旅，屡树军功。建文中，《靖难》兵起，
召植及宁王权还京。宁王不至。植渡海归朝，改封荆
州。成祖即位，入朝，以植初贰于己，削其护卫。已而植
第三子贵燮、第五子《贵煖》上变，告植反。仁宗白其诬，
免二子为庶人。永乐二十二年薨。子《贵烚》嗣。